|  |  |
| --- | --- |
|  |  *See artikkel on eesti autosportlasest; prantsuse filosoofi kohta vaata artiklit Jean-Paul Aron.* |

---

**Paul Aron** (sündinud 4. veebruaril 2004 Tallinnas) on eesti autosportlane, kes osaleb 2024. aastal FIA Vormel 2 võistlussarjas Hitech Pulse-Eight võistkonnaga. 2023. aastal osales ta Prema Racinguga FIA Vormel 3 võistlussarjas, kus saavutas debüüthooajal kolmanda koha. 2021. ja 2022. aastal esindas ta sama võistkonda FIA Vormel 3 regionaalsete Euroopa meistrivõistluste sarjas, kus saavutas mõlemal hooajal kolmanda koha. Ta kuulus aastatel 2019–2023 Mercedese Vormel 1 noorteprogrammi.

Karjäär
-------

### Kardisõit

Aron alustas kardisõiduga 8-aastaselt Eestis ning osales juba peagi võistlustel üle Euroopa (peamiselt Itaalias). Ta võitis 2018. aastal Itaalias World Series Karting Champions Cupi OK Junior klassis, saades esimeseks eestlaseks, kes on sellel võistlusel poodiumile jõudnud. Samal aastal krooniti ta esimese eestlasena ka CIK-FIA kardisõidu Euroopa meistrivõistluste OK Junior klassi meistriks.

### Madalamad Vormeli sarjad

Aron osales Prema Powerteami esindades 2019. aasta Saksamaa Vormel 4 meistrivõistlustel, kus ta saavutas kaks etapivõitu (Austrias ja Hollandis) ning lõpetas meistrivõistlused kokkuvõttes seitsmendal kohal. Ta esindas võistkonda ka Itaalia Vormel 4 meistrivõistlustel, kus ta saavutas kaheksa poodiumikohta (sh võidud Red Bulli ja Mugello ringrajal). Aron lõpetas meistrivõistlused Red Bulli noorteprogrammi sõitja Dennis Haugeri ja Brasiilia Ferrari noorteprogrammi sõitja Gianluca Petecofi järel kolmandana. Võistluste käigus jagati välja ka parima uustulnuka tiitel, mille Aron võitis.

### Vormel Renault Eurocup

2019. aasta osales Aron hooajajärgsel testimisel ART Grand Prix ridades Paul Ricardi ringrajal ning teenis lepingu 2020. aasta Vormel Renault Eurocupil osalemiseks. Ta ainsaks poodiumikohaks jäi Nürnbergi ringrajal saadud teine koht ning lõppkohana tuli leppida üheteistkümnendaga, jäädes üldarvestuses alla oma tiimikaaslastele Victor Martinsile ja Grégoire Saucyle.

### Vormeli regionaalsed Euroopa meistrivõistlused

Paul Aron 2021. aasta Vormeli regionaalsetel Euroopa meistrivõistlustel Red Bulli ringrajal
2021. aastal liitus Aron uuesti Prema meeskonnaga, kus ta tiimikaaslasteks vormeli regionaalsetel Euroopa meistrivõistlustel said David Vidales ja Dino Beganovic. Esimesel etapil Imola ringrajal jõudis ta kohe poodiumile, saades etapi teises sõidus teise koha. Järgmisel kahel etapil sai ta esimestes sõitudes kolmandad kohad, kuid seejärel jäi kolmel järjestikusel etapil esikolmikust välja. Ta edukaim etapp oli Mugello ringrajal, kus ta võitis mõlema sõidu kvalifikatsioonid ja põhisõidud (sh teenis teisel sõidul ka kiireima ringiaja). Hooaja viimasel etapil Monza ringrajal saavutas ta teises sõidus teise koha ning lõpetas sarja üldarvestuses kolmandana.

2022. aastal jätaks ta Prema tiimis ning osales hooaja alguses Vormeli regionaalsetel Aasia meistrivõistlustel, kus ta jõudis kolmel korral pjedestaalile (kaks teist kohta Dubais ja kolmas koht Yas Marina ringrajal), mis andis talle üldarvestuses kaheksanda koha. Teist hooaega järjest osales ta Vormeli regionaalsetel Euroopa meistrivõistlustel, kus teenis hooaja peale kuus sõiduvõitu. Enne viimase etapi viimast sõitu hoidis ta sarja üldarvestuses teist kohta, kuid viimasel sõidul punktilisa ei saanud, kui samal ajal kolmandal kohal olnud Gabriele Minì võttis sõiduvõidu, millega möödus Aronist nelja punktiga.

### Vormel 3

2021. aasta novembris osales Aron Prema tiimi hooajajärgsel testimisel teisel ja kolmandal päeval.

Paul Aron 2023. aasta Vormel 3 meistrivõistlustel Spielbergi ringrajal
2022. aasta septembri lõpus osales Aron taas Prema tiimi F3 vormeli hooajajärgsel testimisel. Juba mõned nädalad hiljem teatati, et Aron hakkab Premas 2023. aastal sõitma FIA Vormel 3 sarja. Oma esimese Vormel 3 poodiumi sai ta teisel etapil Austraalias Albert Parki ringrajal toimunud sprindisõidus, kui sai kolmanda koha. Oma esimese etapivõidu sai ta viiendal etapil Austrias Spielbergi ringrajal, kui võitis sprindisõidu. Ta osales kõigis 18 võidusõidus ning jõudis kokku neljal korral poodiumile. Oma debüüthooaja Vormel 3 sarjas lõpetas Aron Gabriel Bortoleto ja tiimikaaslase Zak O'Sullivani järel kolmandana. Tiimikaaslaste O'Sullivani ja Beganoviciga koguti piisavalt punkte, et võita Premale esikoht tootjate arvestuses. Hooaja lõpu järel tegi Aron oma debüüdi Prema tiimiga ka Macau Grand Prix'l. Ta startis põhisõidule seitsmendana ning oli kaheksa ringi enne finišit viiendal kohal, kui sõitis autoga seina, mille tagajärjel ta vormel süttis põlema. Sõitja jäi küll terveks, kuid võistlus oli sellega tema jaoks läbi.

### Vormel 2

2023. aasta Vormel 2 meistrivõistluste viimase, Yas Marina ringrajal toimunud etapi eel teatas Tridenti võistkond, et Aron asendab sellel etapil nende tiimis Clément Novalaki. Eelviimasena startinuna suutis ta küll sprindisõidus oma kohti parandada ja 16. kohal lõpetada, kuid punkte see tiimile ei toonud. Põhisõidul samalt positsioonilt alustades olid tal probleemid startimisega, mille tagajärjel jäi ta konkurentidest väga kaugele ning lõpetas sõidu lõpetajatest viimasena.

2023. aasta hooaja lõpus osales ta Hitech Pulse-Eight meeskonnaga Abu Dhabis hooajajärgsetel testimistel, mille ajal teatati, et Aron sõidab järgmisel hooajal FIA Vormel 2 sarjas nende võistkonnas.

### Vormel 1

2019. aasta juulis lisas Mercedese Vormel 1 meeskond Aroni oma juunioride meeskonda, kellega ta tegi koostööd kuni 2023. aasta lõpuni.

### Vormel E

11. aprillil 2024 teatas Vormel E tiim Envision Racing, et Aron osaleb nende ridades 2023/24 hooaja Vormel E meistrivõistluste üheksandal ja kümnendal etapil Berliinis, kuna nende põhisõitjad on sel ajal hõivatud FIA kestvussõidusarja etapiga. Juba järgmisel päeval sai ta osaleda ka sarja uustulnukatele mõeldud vabatreeningul, millega sai temast esimene eestlane, kes on selles sarjas osalenud.

Tunnustus
---------

* **2018** Eesti aasta kardisportlane.

Isiklikku
---------

Aroni vanem vend on 2015. aasta Itaalia F4 meister Ralf Aron, kes on Prema Powerteami meeskonna mänedžer.

Tulemused
---------

| Hooaeg | Sari | Meeskond | Sõite | Võite | Kval.v | Kiir.r | Poodiume | Punkte | Positsioon |
| --- | --- | --- | --- | --- | --- | --- | --- | --- | --- |
| 2019 | Itaalia Vormel 4 meistrivõistlused | Prema Powerteam | 21 | 2 | 1 | 0 | 8 | 226 | **3.** |
| Saksamaa Vormel 4 meistrivõistlused | 20 | 2 | 0 | 0 | 2 | 129 | 7. |
| 2020 | Vormel Renault Eurocup | ART Grand Prix | 20 | 0 | 0 | 0 | 1 | 54 | 11. |
| 2021 | Vormeli regionaalsed Euroopa meistrivõistlused | Prema Powerteam | 20 | 2 | 2 | 1 | 7 | 197 | **3.** |
| 2022 | Vormeli regionaalsed Aasia meistrivõistlused | Prema Abu Dhabi Racing | 15 | 0 | 2 | 1 | 3 | 80 | 8. |
| Vormeli regionaalsed Euroopa meistrivõistlused | Prema Racing | 20 | 6 | 7 | 4 | 8 | 241 | **3.** |
| Aurum 1006 km - GT3 | Circle K milesPLUS Racing Team | 1 | 0 | 1 | 0 | 1 | – | **2.** |
| 2023 | FIA Vormel 3 meistrivõistlused | Prema Racing | 18 | 1 | 0 | 2 | 4 | 112 | **3.** |
| Macau Grand Prix | 1 | 0 | 0 | 0 | 0 | N/A | DNF |
| FIA Vormel 2 meistrivõistlused | Trident Racing | 2 | 0 | 0 | 0 | 0 | 0 | 24. |
| 2023/24 | Vormel E meistrivõistlused | Envision Racing |  |  |  |  |  |  |  |
| 2024 | FIA Vormel 2 meistrivõistlused | Hitech Pulse-Eight | 6 | 0 | 0 | 1 | 3 | 47 | 2.\* |

\* Hooaeg alles käimas.

Viited
------

1. ↑  Meie vormelitalent tutvustas maailmale Eestit Postimees, 18.08.2023.
2. ↑  Paul Aron liitus Hitechi F2 meeskonnaga ERR, 30.11.2023.
3. ↑  Rasmus Vatter: Viimasel etapil kohti kaotanud Paul Aron sai hooaja kokkuvõttes kolmanda koha Delfi, 03.09.2023.
4. ↑  Kristjan Kalkun: Vormel-3 rooli istuv Paul Aron: hakkan professionaalse sõitja elu elama ERR, 06.11.2022.
5. ↑  Jarmo Jagomägi: Eestlane lõpetas pikaaegse koostöö F1 võistkonnaga Postimees, 27.11.2023.
6. ↑  13-aastane Paul Aron tegi Eesti spordiajalugu Postimees arhiiv, 29.01.2018.
7. ↑  Paul Aron, the first European champion from Estonia Formula Rapida, 20.08.2018.
8. ↑  Kardisõitja Paul Aron tuli Euroopa meistriks ERR, 05.08.2018.
9. ↑  European junior karting champion Paul Aron steps up to F4 with Prema Formula Scout, 01.03.2019.
10. ↑  Paul Aron kindlustas Itaalia F4 sarjas uustulnukate tiitli ERR, 20.10.2019.
11. ↑  Paul Aron signs with ART Grand Prix for 2020 Formula Renault Eurocup ART Grand Prix, 17.02.2020.
12. ↑  Paul Aron returns to Prema for Formula Regional European Championship Formula Scout, 04.02.2021.
13. ↑  Eesti vormelisõitja tuli FREC-i etapil teiseks ERR, 18.04.2021.
14. ↑  Eesti vormelisõitja jõudis Barcelonas kõrgetele kohtadele ERR, 09.05.2021.
15. ↑  Eesti autosportlane Paul Aron tegi Mugellos puhta töö - kaks võitu ERR, 10.10.2021.
16. ↑  Eesti vormelisõitja sai Monzas teise koha ERR, 31.10.2021.
17. ↑  Noor Eesti vormelisõitja pääses hooaja viimasel etapil pjedestaalile ERR, 22.02.2022.
18. ↑  Itaalias algusest peale juhtinud Aron võttis hooaja kuuenda võidu ERR, 22.10.2022.
19. ↑  Crawford and Bearman join Prema for FIA F3 Valencia post-season test Formula scout, 31.10.2021.
20. ↑  Valencia Post-season testing Day 3 entry list FIA Formula 3 Press release, 02.11.2021.
21. ↑  Paul Aron saab taas F3 vormelit testida ERR, 20.09.2022.
22. ↑  Paul Aron hakkab sõitma FIA F3 sarja ERR, 06.10.2022.
23. ↑  Paul Aron pälvis Austraalias sprindis kolmanda koha ERR Sport, 01.04.2023.
24. ↑  Paul Aron teenis karjääri esimese etapivõidu F3 sarjas ERR, 01.07.2023.
25. ↑  Aron jäi õnnetusterohke põhisõidu järel vormel-3 sarjas kolmandaks ERR, 03.09.2023.
26. ↑  Madis Kalvet: VIDEO | Macaus seina sõitnud Paul Aroni vormel süttis põlema Delfi, 19.11.2023.
27. ↑  Kaspar Ruus: Ootamatu võimalus: Paul Aron teeb sel nädalal debüüdi F2-sarjas! Delfi, 20.11.2023.
28. ↑  Rasmus Vatter: Paul Aron tegi vormel 2 sprindisõidus suure tõusu, aga punktikoht jäi kaugele Delfi, 25.11.2023.
29. ↑  Kaspar Ruus: Paul Aroni sõit F2-s algas suurte probleemidega, tiitli kindlustas viimase etapiga Theo Pourchaire Delfi, 26.11.2023.
30. ↑  Karl Mihkel Eller: Aron alustas oma esimest F2 testi esikümneajaga Postimees, 29.11.2023.
31. ↑  Ken Thor Aabrams: AMETLIK | Paul Aroni karjäär jätkub F2-s Delfi, 30.11.2023.
32. ↑  Paul Aron liitus Mercedese F1 tiimi juuniormeeskonnaga ERR, 04.07.2019.
33. ↑  Kaspar Ruus: F2-s debüteerinud Paul Aroni koostöö Mercedesega lõppes: olen valmis karjääris uut peatükki alustama Delfi, 27.11.2023.
34. ↑  Karl Mihkel Eller: F2-sarjas head hoogu näitav Aron võttis vastu uue väljakutse Postimees, 11.04.2024.
35. ↑  Karl Mihkel Eller: Aron kustutas vormelikaardilt eestlaste jaoks viimase suure valge laigu Postimees, 12.04.2024.
36. ↑  Tänak ja Järveoja nimetati Eesti aasta rallipaariks ERR, 01.12.2018.

Välislingid
-----------

* Paul Aron karjääri kokkuvõtte DriverDB.com (inglise keeles)